**Pasărea albastră**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasărea albastră

Pământu-i mângâiat de boltă în amurg

Şi sărutat cu sete pe buzele-ngheţate,

Stropii de ploaie pe fruntea lui se scurg,

Iar vântul îi vorbeşte prin tăinuite şoapte.

Copacul desfrunzit se-nalţă către zare

Cu cerul se-mpreună în clipa din apus,

Visează floarea vieţii şi umbră pe cărare

De-aceea rugă face cu ramura supus.

Ating cu gândul bun toţi stropii de afară

Eu, pasărea albastră închisă-n colivie,

Aş vrea să zbor acum înveşmântată-n seară

Să fiu pentr-o secundă în libertate, vie.

Dar teamă am şi rană pe aripile mele

Ce-s ude şi-amorţite de-atâta aşteptare,

Au stat prea mult lipite de negrele zăbrele

Vor mai avea tărie şi vrere ca să zboare?

Şi ochii mei se-nchid pentru o lungă clipă

Cu gânduri-stele spre înălţimi pornesc,

Iubire necuprinsă port pe a mea aripă

Sunt eu cu-adevărat, uşoară şi plutesc.

Am dor de vis şi soare, de aştrii şi de vânt,

De îngerul luminii ce drumul mi-l veghează,

Sărut un strop de ploaie şi-o brazdă de pământ,

Sărut descătuşată un suflet ce vibrează.